**Všeobecne záväzné nariadenie č. 1/2022 o určení pravidiel času predaja v obchode a času prevádzky služieb na území obce Poloma**

Obecné zastupiteľstvo v Polome, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a § 4 ods. 5 písm. a) bodu 3 zákona č. 369/1990 Zb. o obecnom zriadení v znení neskorších predpisov

**v y d á v a**

toto Všeobecne záväzné nariadenie č. 1/2022 o určení pravidiel času predaja v obchode a času prevádzky služieb na území obce Poloma

**Článok 1. Účel nariadenia**

Toto všeobecne záväzné nariadenie /ďalej len „VZN“/ upravuje pravidlá určovania času predaja v obchode a času prevádzky služieb pre fyzické osoby – podnikateľov a právnické osoby, ktoré podnikajú na území obce Poloma (ďalej len „podnikateľ“) tak, aby došlo k primeranej rovnováhe medzi požiadavkami obyvateľov, chatárov, rekreantov a podnikateľov

**Článok 2. Vymedzenie základných pojmov**

Pre účely tohto všeobecne záväzného nariadenia (ďalej len „VZN“) sa rozumie:

1. Čas predaja v obchode a čas prevádzky služieb (ďalej len ,,prevádzkový čas“) je časovo ohraničená časť dňa, počas ktorej je prevádzkareň v rámci výkonu podnikateľskej činnosti sprístupnená spotrebiteľom, t. j. v prevádzkarni sa v prospech spotrebiteľov vykonáva predaj tovaru alebo sú poskytované služby, v ktorej sa prevádzkuje živnosť; nie je ním priestor súvisiaci s prevádzkovaním živnosti ani technické a technologické zariadenie určené na prevádzkovanie živnosti alebo súvisiace s prevádzkovaním živnosti.

2. Podnikateľom je osoba zapísaná v obchodnom registri, osoba, ktorá podniká na základe živnostenského oprávnenia, osoba, ktorá podniká na základe iného ako živnostenského oprávnenia podľa osobitných predpisov a fyzická osoba, ktorá vykonáva poľnohospodársku výrobu a je zapísaná v evidencii podľa osobitného predpisu

3. Nočný pokoj je čas od 22.00 hod. do 06.00 hod. Ide o časový úsek dňa vyhradený pre zabezpečenie zdravého a nerušeného nočného pokoja a odpočinku obyvateľov obce, a to najmä na ochranu pred obťažovaním obyvateľov hlukom, hlasným alebo hlasovým zvukovým prejavom, svetlom, vibráciami a pod. nad mieru primeranú pomerom.

4. Hudobná produkcia je hudba určená na tanečnú zábavu, diskotéku, reprodukovaná technickým zariadením, živá hudba na počúvanie alebo koncertné vystúpenie, spev a pod.

5. Akustická hudba je hudba, ktorá používa hudobné nástroje, ktoré hrajú bez použitia zvukovej techniky, elektrických a elektronických nástrojov.

6. Prísluchová hudba je hudba určená na počúvanie, reprodukovaná technickým zariadením alebo akustickými prístrojmi.

7. Uzavretá spoločnosť je skupina osôb, ktorá sa oprávnene zdržuje v prevádzke, a to na základe pozvania, povolenia alebo so súhlasom oprávnenej osoby (podnikateľ, prevádzkovateľ, poverená osoba), pričom nejde o verejne prístupnú akciu alebo verejne prístupné poskytovanie služieb v prevádzke.

8. Prevádzkovateľ prevádzky je podnikateľ, ktorý v prevádzkarni vykonáva podnikateľskú činnosť predajom tovaru alebo poskytovaním služieb.

**Článok 3. Určenie času predaja v obchode a času prevádzky služieb**

1. Všeobecný prevádzkový čas prevádzkarní obchodu a prevádzkarní služieb sa určuje v dňoch pondelok až nedeľa v časovom rozmedzí od 06.00 hod. do 22.00 hod, ak nie je v odseku 4 tohto článku ustanovené inak.

2. V rámci všeobecného prevádzkového času si podnikateľ sám stanoví prevádzkový čas pre každú prevádzkareň.

3. Prevádzkový čas všetkých prevádzkarní obchodu a služieb na území obce zo dňa 31. 12. príslušného kalendárneho roka na 1. 1. nasledujúceho kalendárneho roka je neobmedzený.

4. Všeobecný prevádzkový čas prevádzkarní obchodu a prevádzkarní služieb sa odchylne od odseku 1 tohto článku upravuje nasledovne v týchto prípadoch:

a) v prevádzkarňach služieb s predajom a podávaním alebo predaja a podávania alkoholu, vo všetkých prípadoch len s akustickou alebo prísluchovou hudbou v časovom rozmedzí od 06.00 hod do 24.00 hod.,

b) prevádzkový čas v prevádzkarňach:

 poskytujúcich služby prechodného ubytovania s prevahou služieb ubytovania,

 s predajom tovaru účelovo určených najmä ako nočné maloobchodné predajne potravín a rozličného tovaru (večierky), ako časovo neobmedzený;

c) v prevádzkarňach služieb v rámci akcií pre uzavretú spoločnosť do 24.00 hod. okrem:

svadby a stužkové slávnosti budúcich maturantov, firemné večierky, rodinné akcie usporadúvané v stravovacích zariadeniach s prípravou a výdajom teplej stravy je prevádzkový čas časovo neobmedzený;

d) v prevádzkarňach s hudobnou produkciou, ktoré organizujú hudobné koncerty, diskotéky, tanečné zábavy a plesy sa stanovuje od 06.00 hod. do 22.00 hod. okrem piatka a soboty, kedy sa prevádzkový čas určuje od 06.00 hod. do 01.00 hod. nasledujúceho dňa;

5. Podnikateľ je povinný dodržiavať povolený prevádzkový čas, pričom v reštauračných prevádzkach prispôsobí činnosť tak, aby sa zákazníci nezdržiavali v prevádzke po uplynutí prevádzkového času.

6. Prevádzkový čas nad rámec všeobecného prevádzkového času podľa tohto článku môže obecné zastupiteľstvo určiť konkrétnej prevádzke na základe odôvodnenej žiadosti podnikateľa. Do doby schválenia žiadosti obecným zastupiteľstvom môže byť prevádzkareň otvorená v rámci prevádzkového času určeného týmto nariadením.

**Článok 4. Prechodné ustanovenia**

1. V prípade, ak podnikateľ nemá pre prevádzkareň obchodu alebo prevádzkareň služieb stanovený prevádzkový čas v rozsahu všeobecného prevádzkového času určeného v článku 3 druhej časti tohto nariadenia, je povinný v lehote 30 kalendárnych dní od dňa nadobudnutia účinnosti tohto nariadenia vykonať úpravu tohto prevádzkového času podľa tohto nariadenia. 2. Nadobudnutím účinnosti tohto nariadenia strácajú platnosť a účinnosť individuálne rozhodnutia o schválení, predĺžení alebo inej zmene nočného prevádzkového času v prevádzke.

**Článok 5. Kontrolná činnosť a sankcie**

1. Kontrolnú činnosť dodržiavania tohto nariadenia vykonáva obec Poloma, poslanci obecného zastupiteľstva, osoby poverené obcou Poloma na základe písomného splnomocnenia.

2. Týmto ustanovením nie sú dotknuté ustanovenia osobitných právnych predpisov o úlohách obce pri výkone kontroly a dozoru v rámci ochrany spotrebiteľa a zároveň iných štátnych orgánov.

**Článok 6. Záverečné ustanovenia**

Na tomto VZN sa uznieslo a schválilo Obecné zastupiteľstvo v Polome

dňa .........2022 Uznesením č. ................

VZN bolo zverejnené dňa ........2022 . VZN nadobúda účinnosť 15. dňom od vyvesenia na úradnej tabuli obce, t. j. .........2022

Ing. Pavol Hanušovský, v.r.

starosta obce